wickkiey/tamil-wikipedia-markdown huggingface dataset:
# வாசுதேவன்


## தேவ என்ற பகுதி
இப்பகுதி 'திவ்' என்ற வட மொழி வேர்ச் சொல்லிலிருந்து வருகிறது. அதற்கு 'விளங்க', 'பளபளக்க' 'எறிய', 'சூதாட', 'சொக்கட்டான் ஆட', 'விளையாட', 'பந்தயம் போட', 'வியாபாரம் செய்ய', 'விற்க', 'புகழ', 'விரும்ப' என்றெல்லாம் பொருள் சொல்லலாம்.  

படைப்பு முதலியவற்றில் எல்லையில்லாதபடி விளையாடுபவர்; எதனையும் வெல்லும் எண்ணம் கொண்டவர்; ஒளிமிக்கவராக விளங்குபவர்; ஆனந்தப்படுபவர்; பெருமிதத்துடனிருப்பவர்; அழகுடன் துலங்குபவர்; எங்கும் செல்லும் திறமையுள்ளவர்; புகழப்படுபவர்; விரும்பப்படுபவர்; செயலாற்றுபவர்; ஜீவனாக ஒவ்வொரு உடலிலும் இருந்துகொண்டு உலக விவகாரங்களில் ஈடுபடுபவர். இவையெல்லாம் 'திவ்' என்ற வடமொழி வினைமூலத்தினின்று உண்டான 'தேவ' என்ற சொல்லினால் ஏற்படும் பொருள்கள்.  

சிறுமையையே பெருமையாக மனிதனை நினைக்கும்படி செய்வதே அவரது பெரும் விளையாட்டு. விளையாடுவதால தேவன்.  

## திரண்ட பொருள்

'வாசு', 'தேவ' ஆகிய இருபகுதிகளும் சேர்ந்து 'வாசுதேவர்' என்று ஆவதால் திரண்ட பொருளாக ' எங்கும் உறைபவராக இருந்து எல்லோரையும் எப்பொழுதும் விளையாட்டாகவே காப்பவர்' என்று சொல்லலாம்.  

## மாயையால் மறைப்பவர்
சாதயாமி ஜகத் விஶ்வம் பூத்யா ஸூர்ய இவாம்ஶுபிஹி"ஆதவன் உலகைத் தன் ஒளிக்கதிர்களால் வியாபித்து மூடுகின்றான். அவ்விதம் மூடுகின்ற ஒளிக்கதிர்களை அறியாமல் ஒளிக்கதிர்களால் விளக்கம் பெறும் உலகை மட்டுமே காண்கிறோம். ஆண்டவன் தன் பெரும் சக்தியான மாயையாகிய பெருமையால் உலகை மூடுகிறார்.  
## வாசுதேவ வியூகம்

சங்கர்ஷணர் (அழித்தல்), அனிருத்தன் (காத்தல்), பிரத்யுமனன் (படைத்தல்) என்ற வியூக நிலையிலுள்ள மூவருக்கும் மேம்பட்டவராயும் தலைவராகவும் உள்ள வாசுதேவர் என்பவர் பரம்பொருளே, என்கிறார் ஆதி சங்கரர்.வைணவ மரபில், வாசுதேவரை பரவாசுதேவர் என்று வழங்குவர்.பரவாசுதேவர், சங்கர்ஷணர், அனிருத்தர், பிரத்யும்னர் என்ற பெயர்களில், நாராயணனாகிய பரம்பொருள் தன்னையே இந்நால்வராக்கிக்கொண்டு படைப்பு முதலிய தொழில்களில் ஈடுபடுகிறார்; பரவாசுதேவர் மற்ற மூவருடைய பணிகளுக்கு தலைவராக இருக்கிறார். ஆகமத்தை ஒட்டி நடக்கும் வைணவ ஆலய வழிபாட்டில் இந்த வியூக நிலைக்கும் பெயர்களுக்கும் அதிக இடம் உள்ளது.  

இன்னும், இந்த வியூகமே பன்னிரண்டாக விரிந்து கேசவ, நாரயண, மாதவ, கோவிந்த, விஷ்ணு, மதுசூதன, திரிவிக்ரம, வாமன, ஶ்ரீதர, ஹ்ருஷீகேச, பத்மநாப, தாமோதர என்ற பெயர்களுடன் விளங்குகிறது.  

## இதனையும் காண்க
- அனிருத்தன்
- பிரத்தியுமனன்
- கிருட்டிணன்
## துணை நூல்கள்

: * சி.வெ. ராதாகிருஷ்ண சாஸ்திரி. ஶ்ரீ விஷ்ணு ஸஹஸ்ரநாம ஸ்தோத்திரம். சிமிழி வெங்கடராம சாஸ்திரி டிரஸ்ட். 1986.  

:* Shri Vishnu Sahasranama, with the Bhashya of Parasara Bhattar. Trans.Prof. A. Srinivasa Raghavan. Sri Vishishtadvaita Pracharini Sabha, Mylapore, Madras. 1983.  

:* Complete Works of Sri Sankaracharya, in the Original Sanskrit. Vol.V: Laghu Bhashyas. Samata Books. Madras. 1982  

:* A Learner's Sanskrit-Hindi-Tamil-English Dictionary. The Samskrit Education Society, Mylapore, Madras. 1982.
# மூலமறியா தான்தோன்றி

**மூலமறியா தான்தோன்றி ** (Idiopathic) என்ற பெயரடை மருத்துவத்தில் முதன்மையாக *தானாகவே வெளிப்பட்ட * அல்லது *ஓர் தெளிவற்ற அல்லது அறியாத காரணி* எனக் குறிப்பிடப் பயன்டுத்தப்படுகிறது. இதன் ஆங்கிலமூலம் இடியோதிக் என்ற சொல் கிரேக்க மொழியில் இடியோசு (ἴδιος) *தானே* என்றும் + பாதோசு (πάθος) *துன்பம்* என்றும்இணைந்து *தானே தோன்றும் நோய்* எனப் பொருள் தருகிறது. இது நோய் வகைப்பாட்டியலில் வரையறுக்கப்படும் ஓர் கலைச்சொல்லாகும். சில மருத்துவச் சூழல்களில் நோய்க்கான ஒருசில காரணங்கள் அறியப்பட்டிருக்கலாம்; இருப்பினும் குறிப்பிட்ட விழுக்காடு நோயாளிகளில் நோய்க்காரணம் உடனடியாக அறியப்படாமலோ வரையறுக்கப்படாமலோ இருக்கலாம். இத்தகைய நேரங்களில், மூல காரணம் அறியப்படாது மூலமறியா நோய்த்தன்மை எனப்படும்.  

சில நோய்த்தன்மைகளுக்கு கூடுதல் விழுக்காடு நேரங்களில் மருத்துவ சமூகத்தால் மூலகாரணம் அறியப்படாமல் உள்ளது ; வேறுசில நோய்த்தன்மைகளுக்கு மூலமறியா தான்தோன்றி விழுக்காடு குறைவாக உள்ளது. மருத்துவ அறிவியல் ஆய்வுகள் ஒரு குறிப்பிட்ட நோய் அல்லது நோய்த்தன்மை குறித்து மேம்படும்போது மூலகாரணங்கள் அறியப்பட்டு *மூலமறியா தான்தோன்றி* விழுக்காடு குறைந்து வரும்.
# கடைசல் இயந்திரம்


இயந்திரங்களின் தாய் என்று அழைக்கப்படும் **கடைசல் இயந்திரம்** தொழிற்சாலைகளில் அதிக அளவில் பயன்படுத்தப்படும் ஒரு இயந்திரம் ஆகும். கடைசல் இயந்திரம் மூலப்பொருளை உருளடிப்படை உருவத்திற்கு மாற்ற உதவுகிறது. இங்கிலாந்து நாட்டைச் சேர்ந்த ஹென்றி மாட்ஸ்லே என்ற பொறியாளர் 1797-ஆம் ஆண்டு மரை வெட்டும் கடைசல் இயந்திரத்தை வடிவமைத்தார். இன்றைய நவீன கடைசல் இயந்திர வளர்ச்சிக்கு இவரது கண்டுபிடிப்பே அடிப்படை ஆகும்.  

## வரலாறு
| எண் | காலம் | இயக்கமுறை |  |
| --- | --- | --- | --- |
| 1. | பண்டைக்காலம் (கி.மு.1300) | இருமனிதர்கள் (manual) |  |
| 2. | இடைக்காலம் (கி.பி.1600) | வணரி (crank or pedal) |  |
| 3. | தொழிற்புரட்சி (கி.பி.1900) | பொறி (engine) |  |
| 4. | கி.பி.1920 | மின்னோடி (motor) |  |
| 5. | கி.பி.1950 | பணிப்பியங்கி (servo mechanism) | } |

## உருவங்கள்

- உருளை (cylinder)
- கூம்பு (cone)
- கோளம், பந்து (sphere)

## எந்திர வினைகள்
இதன் மூலம் செய்யக்கூடிய வினைகள்:  

- கடைதல் (turning)
- முகக்கடைதல் (face turning)
- கூம்புதல் (tapering)
- துளையிடுதல் (drilling & boring)
- மரையிடுதல் (threading)
- பொளைதல் (knurling)
- காடி எடுத்தல் (grooving)
- மூலை மழுக்குதல் (chamfering or filleting)
- சீராக்குதல் (finishing)

## பாகங்கள்

- தளம் (bed & base)
- தலைப் பகுதி (head stock)- சுழலியை சுழற்றும் இயங்குகருவிகள் உள்ள பகுதி.
- சுழலி (spindle)- பிடிப்பியை பொருத்துமிடம்.
- பிடிப்பி &(chuck)&(chuck key)- மூலப்பொருளை கவ்விக்கொள்ளும் கருவி.
- பின் தாங்கி (tail stock) - மூலப்பொருளை தாங்கவோ துளைகருவியை பிடிக்கவோ உதவுமிடம்.
- கருவிப்பீடம் (tool rest) - கருவிகளை தாங்கிப்பிடிக்குமிடம்.
- திருகேற்றி (lead screw) - கருவிப்பீடத்தின் அசைவுகளை கட்டுப்படுத்தும் கருவி.

## வகைகள்
- 1.மர உருளுருவாக்கி (Woodworking lathes)
- 2.உலோக உருளுருவாக்கி(Metalworking lathes)
:*2.1.சுழல்படுகை உருளுருவாக்கி (turret lathe)  
:*2.2.நங்கூரவுருளை உருளுருவாக்கி (capstan lathe)  
:*2.3.க.எ.க. உருளுருவாக்கி(க.எ.க.-கனிணி என் கட்டுப்பாடு) (CNC lathe)  
:*2.4.பகுதானியங்கி உருளுருவாக்கி (semi automatic)  
- 3.கண்ணாடி உருளுருவாக்கி (Glassworking lathes)
- 4.தகர உருளுருவாக்கி (Metal spinning lathes)
- 5.ஆபரண உருளுருவாக்கி (Ornamental turning lathes)
- 6.கடிகார உருளுருவாக்கி (Watchmaker's lathes)
- 7.திருகுருவாக்கி (screw lathe)

## தொழிற்புரட்சி

இக்கடைசல் இயந்திரங்கள் இல்லாமல் 18ஆம் நூற்றாண்டில் தொழிற்புரட்சி நடந்திருக்க இயலாது. மரபு சார்ந்த வகைகள் என்று தற்போது வகைப்படுத்தப்படும் இயந்திரங்களான இக்கடைசல் இயந்திரம் மற்றும் அலைவு மைய இயந்திரங்கள் போன்றவை தொழிற்புரட்சியில் பெரும் பங்கு வகித்தவை. கடைசல் இயந்திரம் தவிர்த்து அகழ் இயந்திரமும் உள் எரி பொறி, நீராவிப் பொறி போன்ற முக்கியப் பொறிகளில் துளையிடுவதற்கு பயன்படுத்தப்பட்டன.  

# வெளி இணைப்புகள் காணொளி
- 1.http://www.youtube.com/watch?v=9DXVOP0ZpEI
இவ்வெளி இணைப்பின் வலப்பக்கம் வரும் காணொளிகள் அனைத்தும் இவ்வெந்திரம் தொடர்பானதே.
# ஃபியூமரிக் அமிலம்


**ஃபியூமரிக் அமிலம்** (Fumaric acid) (அ) ***மாறுபக்க*-பியூட்டீன்டையோயிக் அமிலம்** ஒரு வேதிச் சேர்மமாகும். இதன் வாய்பாடு: HO2CCH=CHCO2H. இந்த வெண் திண்மச் சேர்மம் நிறைவுறா டைகார்பாக்சிலிக் அமிலங்களின் இரண்டு மாற்றியங்களில் ஒன்றாகும். மற்றொன்று, மேலியிக் அமிலமாகும். ஃபியூமரிக் அமிலத்தில் கார்பாக்சிலிக் அமிலத்தொகுதிகள் மாறுபக்கத்திலும், மேலியிக் அமிலத்தில் ஒரேப்பக்கத்திலும் உள்ளன. ஃபியூமரிக் அமிலம் பழச் சுவையைக் கொண்டது. இதன் உப்புகளும், மணமியங்களும் **ஃபியூமரேட்டுகள்** என்றழைக்கப்படுகின்றன. ஃபியூமரிக் அமிலம், அமிலத் தன்மை சீராக்கியாக உணவுச் சேர்ப்பில் உபயோகப்படுத்தப்படுகின்றது (E எண்: E297).
# பாரம் (ஊர்)


குறிஞ்சிப்பாட்டு என்னும் சங்ககால நூல் 99 மலர்களின் பெயர்களைத் தொகுத்துக் கூறுகிறது. அவற்றுள் ஒன்று பாரம் என்னும் மலர். இக்காலத்தில் பாரிசாதம் என்னும் பெயரால் வழங்கப்படும் மலர் இது ஆகலாம். இந்தப் பாரம் மலர் மிகுதியாகப் பூத்திருந்த ஊர் **பாரம்**. இப்போது கேரள மாநிலம் கசரக்கோடு மாவட்டத்தில் அக்காலத்தில் இருந்த ஊர் பாரம் என எண்ணிப்பார்க்க முடிகிறது.  

## பாரம் பற்றிய செய்திகள்
- சந்தன மரத்தைக் காவல்மரமாகக் கொண்ட நன்னன் பாரம் என்னும் ஊரைத் தலைநகராகக் கொண்டு ஆட்சி புரிந்துவந்தான்.
- பாரம் என்னும் ஊரை மிஞிலி என்பவன் பாதுகாத்துவந்தான்.
- தொல்காப்பியத்துக்குப் பாயிரம் தந்துள்ள பனம்பாரனார் வாழ்ந்த ஊர் பனைமரங்களும் பாரமலர்களும் மிக்க பனம்பாரம். இது கடலால் கொள்ளப்பட்டது.
- பதிற்றுப்பத்து மூன்றாம் பத்தின் தலைவன் பல்யானைச் செல்கெழு குட்டுவனைத் துறவு பூணச் செய்து தன்னோடிருந்து தவம் மேற்கொள்ள அழைத்துச் சென்ற நெடும்பாரதாயனார் இந்தப் பாரம் ஊரில் வாழ்ந்தவர்.
- பாரம் என்னும் சொல் சுமை என்னும் பொருளில் சங்கநூல்களிலும் கையாளப்பட்டுள்ளது.
# பருவூர்ப் பறந்தலை

கடலூர் மாவட்டம் விருத்தாச்சலம் எனப்படும் பழமலை ஊரைச் சூழ்ந்துள்ள ஊர்களில் ஒன்று பருவூர்.  

இது சங்ககாலத்தில் நெல் விளையும் நிலமாகத் திகழ்ந்தது.  

(இந்த ஊரில் சேர வேந்தன் பொறையனும் பாண்டியனும் ஒன்று சேர்ந்து சோழனைத் தாக்கினர்.)  

சோழப் பெருவேந்தன் சார்பில் அஃதை என்ற பெண்ணின் தந்தை போரிட்டான்.  

போரில் இருபெரு வேந்தரும் மாண்டனர். போர் நடந்த இடம் பருவூர்ப் பறந்தலை. இந்தப் போரில் இருபெரு வேந்தந்தர்களின் போர்யானைகளையும் அஃதை-தந்தை கைப்பற்றிக்கொண்டான்.  

இந்தச் செய்தி ஊருக்கெல்லாம் தெரிந்தது போலத் தலைவன் பரத்தை ஒருத்தியோடு ஊரில் திரிந்தது ஊருக்கெல்லாம் தெரிந்துவிட்டது என்று தோழி தலைவனிடம் கூறித் தலைவனை அவன் வீட்டுக்குள் நுழையக்கூடாது என்று சொல்லித் தடுப்பதாகப் பாடல் அமைந்துள்ளது.  

பாடலைப் பாடிய புலவர் மருதம் பாடிய இளங்கடுங்கோ. பாடல் அகநானூறு 96.
# செயற்திட்ட மேலாண்மைத் தலைப்புகள் பட்டியல்



- செயற்திட்டம் - project
- portfolio management
- program management
- செயற்திட்ட மேலாண்மை
:* செயற்திட்ட ஒருங்கிணைப்பு  

- இலக்கு
- வாய்ப்பு
- Uncertainty
- இடர்
- சந்தர்ப்பச்செலவு
- தேவைகள் - Requirements
- Requirement prioritization
- Deliverable
- Responsibility assignment matrix
- பணி
- வளங்கள்
:* Subject-matter expert  
- Issue
- சார்புநிலை

## செயற்திட்ட கட்டுறுக்கள்
- கட்டுறு
- செயற்பரப்பு
- செலவு
- கால அட்டவணை
- performance
- மூன்று கட்டுறுக்கள்: செயற்பரப்பு, நேரம், செலவு
- மேலதிக கட்டுறுக்கள்: தரம், வளங்கள், இடர்கள்

## செயற்திட்ட மேலாண்மை திறன்கள்
### உறவாடல் திறன்கள்
- தொடர்பாடல் – communication
- தலைமைத்துவம் – leadership
- ஊக்குவிப்பு – moativation
- முரண்பாடு தீர்த்தல் – conflict resolution
- பேச்சுவார்த்தை – negotiation
- சிக்கல் தீர்த்தல் – problem solving

### பொது மேலாண்மைத் அறிவும் திறங்களும்
- நிதியியல்
- கணக்கியல்
- கொள்முதலும் ஒப்பந்தங்களும்
- விற்பனையும் சந்தைப்படுத்தலும்
- உற்பத்தி
- அமைப்புகளின் நடத்தைகள்
- நலமும் பாதுகாப்பும்
- தகவல் தொடர்பாடல் தொழில்நுட்பம்

### செயற்திட்ட சூழலைப் புரிந்து கொள்ளல்
- பண்பாடு & சமூகம்
- சர்வதேசம், அரசியல்
- பெளதீகச் சூழல்

### செயற்கள அறிவு, சீர்தரங்கள், விதிகள்
- functional disciplines
- நுட்பவியல் கூறுகள்
- துறைசார் விடயங்கள்

## செயற்திட்ட பங்குத்தாரர்கள்
- வாடிக்கையாளர்கள்/பயனாளர்கள்/செயற்திட்ட ஆதரவாளர்கள்
- செயற்திட்ட அணி
:* செயற்திட்ட முகாமையாளர்/மேலாளார்  
- அமைப்பு
# செயற்திட்டப் பட்டயம்

**செயற்திட்டப் பட்டயம்** அல்லது **செயற்திட்ட வரையறை** என்பது செயற்திட்டத்தின் முக்கிய உற்பத்திகள் (key deliverables), செயற்பரப்பு, நிதி மற்றும் வளங்கள், முன்னுரிமைகள், பங்காளர்கள் (பயனாளர்கள், செயற்திட்ட முகாமையாளர், அணி) உட்பட்டவற்றை எடுத்துரைக்கும் ஆவணம் ஆகும். இது பொதுவாக யார் செயற்திட்டத்தை வேண்டுகிறார்களோ அவர்களால் செயற்திட்ட முகாமையாளரின் உள்ளீடுகளோடு உருவாக்கப்படும். இது ஒரு மேல் நிலை ஆவணம் ஆகும்.  

## பட்டயம் பதில் தரவேண்டிய முக்கிய கேள்விகள்
- என்ன நிறுவனத் தேவையை இந்த செயற்திட்டம் நிறைவு செய்கிறது?
- இந்த செயற்திட்டத்தின் நோக்கம் என்ன?
- இந்த செயற்திட்டம் நிறுவனத்தில் எந்த வியூக நோக்கங்களை நிறைவேற்றுகிறது?
- வாடிக்கையாளரின் முன்னிரிமைகள் எவை? காலம், செலவு, தரம், செயற்பரப்பு?
- வாடிக்கையாளரின் எந்தளவு இடரைப் பொறுத்துக் கொள்வார்?
- எந்தவகை மனித வளங்கள் இந்த செயற்திட்டத்துக்கு தேவை?
- Deliverables எவை?
- மைல்கல்கள் எவை?
# ஹெர்வால்ட் ராம்ஸ்போத்தம், முதலாம் சோல்பரி பிரபு



**ஹெர்வால்ட் ராம்ஸ்போத்தம், முதலாம் சோல்பரி பிரபு** (*Herwald Ramsbotham, 1st Viscount Soulbury*, 6 மார்ச் 1887 &ndash; 30 சனவரி 1971) என்பவர் ஐக்கிய இராச்சியத்தைச் சேர்ந்த பழமைவாதக் கட்சி அரசியல்வாதி. இவர் 1931 முதல் 1941 வரை ஐக்கிய இராச்சியத்தில் அமைச்சராகவும் 1949 முதல் 1954 வரை இலங்கையின் மகாதேசாதிபதியாகவும் பணியாற்றினார்.  

## வாழ்க்கைச் சுருக்கம்
1915 ஆம் ஆண்டில் இராணுவத்தில் தற்காலிக லெப்டினன்ட் ஆகப் பதவி வகித்தவர் பின்னர் கப்டனாகவும், மேஜராகவும் பதவி உயர்வு பெற்றார். 1929 ஆம் ஆண்டில் லான்காஸ்டர் தொகுதியில் போட்டியிட்டு நாடாளுமன்றத்துக்குத் தெரிவானார். 1931 முதல் பல்வேறு அரசுப் பணிகளில் உயர்பதவிகளை வகித்தார். 1941 ஏப்ரலில் அமைச்சரவையில் இணைந்தார். 1941 ஆம் ஆண்டு ஆகத்து மாதத்தில் பக்கிங்ஹாம் கவுண்டியில் "சோல்பரி" ஆக நியமனம் பெற்றார். 1944-1945 வரை சோல்பரி ஆணைக்குழுவின் தலைவராகப் பணியாற்றினார். 1949 முதல் 1954 வரை விடுதலை பெற்ற இலங்கையின் மகாதேசாதிபதியாக ஆறாம் ஜோர்ஜ் மன்னரால் நியமிக்கப்பட்டார். 1954 சூன் மாதத்தில் இவருக்கு பக்கிங்ஹாம் கவுண்டியின் **சோல்பரி பிரபு** (*Viscount Soulbury*) என்ற பட்டம் கொடுக்கப்பட்டது.  

## குடும்பம்
சோல்பரி பிரபு சனவரி 1971 இல் 83வது அகவையில் காலமானார். இவரது மூத்த மகன் ஜேம்ஸ் ராம்ஸ்போதம் யாழ்ப்பாணம் யோகசுவாமிகளின் துறவுச் சீடர்களில் ஒருவராவார். கடைசி மகன் பீட்டர் ராம்ஸ்போத்தம் 1974 முதல் 1977 வரை ஐக்கிய அமெரிக்காவிற்கான பிரித்தானியத் தூதுவராக இருந்தவர்.
# செம்மொழி (இதழ்)

| *செம்மொழி* |  |  |
| --- | --- | --- |
| **வெளியீட்டாளர்** | செம்மொழித் தமிழாய்வு மத்திய நிறுவனம் |  |
| **முதன்மை ஆசிரியர்** | பேராசிரியர் ச. மோகன் |  |
| **வகை** | செய்தி மடல் |  |
| **வெளியீட்டு சுழற்சி** | கால வரையறை குறிப்பிடவில்லை |  |
| **முதல் இதழ்** | 2006 |  |
| **நிறுவனம்** | செம்மொழித் தமிழாய்வு மத்திய நிறுவனம் |  |
| **நகரம்** | சென்னை |  |
| **மாநிலம்** | தமிழ்நாடு |  |
| **நாடு** |  |  |
| **தொடர்பு முகவரி** | செம்மொழிச் செய்திமடல்
செம்மொழித் தமிழாய்வு மத்திய நிறுவனம்,
6, காமராசர் சாலை,
சேப்பாக்கம்,
சென்னை - 600 005,
தமிழ்நாடு,
இந்தியா. |  |
| **வலைப்பக்கம்** | செம்மொழித் தமிழாய்வு மத்திய நிறுவனம் | } |

**செம்மொழிச் செய்தி மடல்** என்பது சென்னையிலுள்ள செம்மொழித் தமிழாய்வு மத்திய நிறுவனம் மூலம் வெளியிடப்பட்டு வரும் இதழாகும்.இந்த இதழின் முதன்மை ஆசிரியராக பேராசிரியர் ச. மோகன் என்பவரும், ஆசிரியராக பேராசிரியர் க.இராமசாமி என்பவரும், இணையாசிரியர்களாக பேராசிரியர் இ. சுந்தரமூர்த்தி, முனைவர் இரெ.குமரன், முனைவர் ந. அரணமுறுவல் போன்றோர் இருந்து வருகின்றனர்.
# செயற்றிட்ட வரைவு

**செயற்றிட்ட மேலாண்மை வரைவு** (Project management plan) அல்லது **செயற்றிட்ட வரைவு** (Project plan) என்பது ஒரு செயற்திட்டம் எவ்வாறு நிறைவேற்றப்பட வேண்டும், கண்காணிக்கப்பட வேண்டும், கட்டுப்படுத்தப்பட வேண்டும் என்பதை தொகுத்துத் தரும் ஓர் ஆவணம் ஆகும். இந்த ஆவணத்திற்கு செயற்திட்ட முகாமையாளரே (மேலாளார்) பொறுப்பாவார். ஒரு செயற்திட்டத்தின் பல்வேறு கூறுகளை உள்ளடக்கி இந்த ஆவணம் அமையும்.  

**பிராஜெட் மானேஜுமன்ட் பாடி ஒஃப் நாலேஜ்** என்ற ஆங்கிலப் புத்தகத்தின் படி, செயற்றிட்ட வரைவு என்பது:  

*செயற்றிட்ட நிறைவேற்றத்திற்கும், செயற்றிட்ட கட்டுப்பாட்டிற்குமான ஒரு முறைசார்ந்த அங்கீகரிக்கப்பட்ட ஆவணம் ஆகும்*  

## குறிக்கோள்

செயற்திட்ட நிரலின் குறிக்கோள்கள் பின்வருகின்ற கேள்விகளை விவரிப்பதாய் இருத்தல் வேண்டும் :  

- **ஏன்?**
- **எப்படி?**
- **யார்?**
- **எப்பொழுது?**
# பணி உடைப்பு கால அட்டவணை



**பணி உடைப்பு கால அட்டவணை** என்பது ஒரு செயற்திட்டதின் செயற்பரப்புக்கு உட்பட்ட பணிகளை அவற்றை நிகழ்த்தக் கூடிய அடிப்படையில் உடைத்தல் அல்லது பிரித்தல் ஆகும். இது செயற்திட்ட மேலாண்மையில் ஒரு அடிப்படை ஆவணம் ஆகும். இதனைப் பயன்படுத்தியே காலம், செலவு, மாற்றங்கள் நிர்வாகிக்கப்படும்.  

## உருவாக்குதல்
- உள்ளீடுகள்: செயற்பரப்பு ஆவணம், தேவைகள் ஆவணம், அமைப்பு வளங்கள்
- நுணுக்கங்களும் கருவிகளும்: உடைத்தல், பிரித்தல்
- வெளியீடுகள்: பணி உடைப்பு கட்டமைப்பு, பணி உடைப்பு கால அட்டவணை
# சார்புநிலை (செயற்திட்ட மேலாண்மை)

செயற்திட்ட மேலாண்மையில் **சார்புநிலை** (dependency) என்பது பணிகள் நிறைவேற்றப்பட வேண்டிய கால வரிசையுடனும், பணிகளுக்கு இடையேயான இணைப்புகளுடனும் தொடர்புடையது. ஒரு பணி இன்னொன்றில் தங்கி இருக்குமா? பல பணிகள் சம காலத்தில் செய்யப்படக் கூடியவையா? வெளிக் காரணிகளில் பணி தங்கி உள்ளதா? போன்ற கேள்விகளுக்கு பதில்தர ஒரு செயற் திட்டத்தின் சார்புநிலைகளை விளங்கிக் கொள்ளல் அவசியமாகும்.  

## பொதுவான சார்புநிலை வகைகள்
1. முடிக்கவேண்டும் தொடங்குவதற்கு(மு.தொ) (Finish to Start)
  1. A மு.தொ B என்பது "A யை முடிக்கு முன்னர் B யைத் தொடங்க முடியாது" என்பதைக் குறிக்கும். இன்னொரு வகையிற் சொல்வதானால், "செயல் B யைத் தொடங்க வேண்டுமாயின் செயல் A முடிந்திருக்க வேண்டும்".
}}
# பிரிட்டோரியா


, seat of South Africa's government.]]  

**பிரிட்டோரியா** (en:Pretoria), தென்னாபிரிக்காவின் செயலகத் தலைநகரம் ஆகும். இது கோட்டெங் மாகாணத்தின் வட பகுதியில் அமைந்துள்ளது. தென்னாபிரிக்காவின் சட்டமன்ற தலைநகரமாக கேப் டவுனும், நீதித்துறைத் தலைநகரமாக புளூம்பொன்டெயினும் விளங்குகின்றன. இது ஷ்வானே நகர மாநகரசபையினுள் அமைந்துள்ளது.
# நீர்க்கோவை



**நீர்க்கோவை ** (Ascites, கிரேக்கம் *askites*, "baglike") இரையகக் குடலியவியல் மருத்துவத்தில் பரிவிரிக்குழியில் பாய்மச் சேகரிப்பினைக் குறிக்கும் ஓர் கலைச்சொல்லாகும். இந்த மருத்துவ நிலமை **பரிவிரிக்குழி பாய்மம்**, **பரிவிரிப் பாய்ம மிகுதி**, **பரிவிரிநீர்த்தல்** அல்லது **அடிவயிற்று நீர்வீக்கம்** என்றெல்லாமும் அறியப்படுகிறது. இந்த நிலைமை பெரும்பாலும் கல்லீரல் இழைநார் வளர்ச்சியாலும் தீவிர கல்லீரல் நோயினாலும் ஏற்பட்டாலும் இதன் இருப்பினைக் கொண்டு பிற முக்கிய மருத்துவச் சிக்கல்களையும் அடையாளம் காண முடியும். குருதிப் பரிசோதனை, அடிவயிற்று மீயொலி நோட்டம் , ஊசி கொண்டு பாய்ம வெளியேற்றம் அல்லது துளைத்து வடித்தல் (சில நேரங்களில் மருத்துவ சிகிட்சையாகவும்) ஆகியன கொண்டு இதன் காரணங்களை அறுதியிட இயலும். மருந்துகள் (சிறுநீரிறக்கிகள்), துளைத்து வடித்தல், மற்றும் அடையாளம் காணப்பட்ட காரணத்தை குவியப்படுத்திய பிற சிகிட்சை முறைகள் கொண்டு இதற்கான சிகிட்சை அளிக்கப்படுகிறது.
# கஞ்சமலை


**கஞ்சமலை** என்பது சேலம் மாவட்டத்தில் உள்ள ஒரு மலை ஆகும். இந்த மலையில் சித்தர்கள் அதிகம் வாழ்ந்ததாகச் சொல்லப்படுகிறது. சேலம் மாநகரத்திலிருந்து வடமேற்கு திசையில் இம்மலை அமைந்துள்ளது. சேலத்திலிருந்து இளம்பிள்ளைக்குச் செல்லும் வழியில் மலையின் வடக்கு அடிவாரத்தில் சித்தர்கோயில் அமைந்துள்ளது. சித்தர் கோயிலின் அருகில் ஒரு நீரோடை ஓடுகிறது.  
இது வற்றாத நீருற்றாக உள்ளது. இந்த மலையின் இரும்புத்தாது கலந்த இந்த நீர் நோயை நீக்கும் அருமருந்தாகச் சொல்லப்படுகிறது. இந்த மலையில் காளங்கிநாதர் என்ற சித்தர் வாழ்ந்தார் என்பதற்கான குறிப்பு திருமூலர் திருமந்திரத்தில் உள்ளது. மலையின் உச்சியில் மேல்சித்தர்கோயில், கரியபெருமாள் கோயில் ஆகிய கோயில்கள் உள்ளன. மலையடிவாரத்தில் உள்ள சித்தர் கோயிலில் இருந்து சிறிய வழித்தடத்தில் நடந்து மேல்சித்தர் கோயிலுக்குச் செல்லலாம். மேல்சித்தர்கோயில் அருகில் ஓர் ஊற்றும் நீரோடையும் உள்ளது.மலையின் தென்பகுதியில் சடையாண்டி ஊற்று உள்ளது. இந்த இடத்தில் சடையாண்டிச் சித்தர் வாழ்ந்ததாகச் சொல்லப்படுகிறது.  

## கஞ்சமலைக் காட்சிக்கூடம்
# ஒலியொளிர்தல்

**ஒலியொளிர்வு** அல்லது **ஒலியொளிர்தல்** *(sonoluminescence)* என்பது அழுத்தமான ஒலிப்புலத்திற்கு உட்படுத்தப்பட்ட நீர்மத்தில் உள்ள குமிழிகள் ஒளி அலைகளை வெளியிடுதல் ஆகும்.  

## வரலாறு
1934 ஆம் ஆண்டு இடாய்ச்சுலாந்தில் உள்ள கியோலோன் பல்கலைக்கழகத்தில் (University of Cologne) நடந்த ஒலியெதிர்வி (sonar) ஆய்வொன்றின் போது எச். ஃபிரன்செல் (H. Frenzel) மற்றும் எச். சூல்ட்டெசு (H. Schutes) ஆகியோர் இவ்விளைவைக் கண்டறிந்தனர். அவர்கள் அப்போது பல நீர்க்குமிழிகள் ஒளிர்வதைக் கண்டறிந்தனர். பல ஆராய்ச்சிகளுக்குப் பின் 1988 ஆம் ஆண்டு ஃபிலிப் கெய்டன் என்பவர் தனி நீர்க்குமிழி ஒன்றிலிருந்து ஒலியொளிர்வை நிகழ்த்திக் காட்;டினார்.  

## பண்புகள்
ஒரு போதுமான அலை நீளமுள்ள ஒலியலை, நீரினுள் செலுத்தப்படும் போது அது எளிதில் உடையக் கூடிய வளிக்குமிழி (காற்றுக்குமிழி)யை உருவாக்குகிறது. ஆய்வகங்களில் ஒரே நீர்க்குமிழி மீண்டும் மீண்டும் தோன்றி மறையும் படி செய்ய முடிகிறது.  

- அழுத்தமான ஒலிப்புலத்திற்கு ஆளாக்கப்படும் போது இக் குமிழிகள் மிகக் குறுகிய காலத்திற்கு ஒளியை வெளியிடுகின்றன. (35 முதல் சில நூறு பிக்கோ நொடிகள்)
- மந்த வாயுக்களைச் சேர்க்கும் போது ஒளிர்வின் செறிவு அதிகமாகிறது.
- குமிழி வெப்பநிலை 2300 முதல் 5100 கெல்வின் வரை இருக்கும். (சூரியனின் மேற்பரப்பு வெப்பநிலை - 5,8000 கெல்வின்)
## உருவாகும் விதம்

## உயிரியல் ஒலியொளிர்வு
கடல் வாழ் இறால் வகையில் ஒன்றான அல்ஃபிடே குடும்ப இறால்கள் நீலத்திமிங்கலத்துக்கு அடுத்த படியாக கடலில் வாழும் அதிக இரைச்சலிடும் விலங்கு ஆகும். இது தனது நகங்களின் மூலம் துளை குமிழிகளை (குழிவுகளை) உருவாக்குகிறது. இது 80,000 பாஸ்கல் அழுத்தத்தையும் 218 டெசிபல் அளவு ஒலியையும் உண்டாக்கக் கூடியது. இந் நிகழ்வின் போது ஒலியொளிர்வு நிகழ்கிறது. இந்த ஒளியொளிர்தல் வெறும் கண்களால் காண முடியாதது.  
மேலும் இது மற்ற உயிரியல் ஒளிர்வுகளைப் போல முக்கியத்துவம் வாய்ந்ததும் அன்று.
# வட்டரங்கு


**வட்டரங்கு** (Circus) வேடிக்கையான சில நிகழ்ச்சிகளை நடத்தும் அரங்கமாகும். இவ்வரங்கில் விலங்கு, பறவைகளைக் கொண்டு வேடிக்கை நிகழ்ச்சிகள் செய்து காண்பிக்கப்படுகின்றன. சிறுமிகள், பெண்களைக் கொண்டு சீருடற்பயிற்சி (gymnastics) மற்றும் பல சாகச நிகழ்ச்சிகளைச் செய்து காண்பிக்கின்றனர். உயரத்திலிருந்து கம்பி விளையாடுதல், வாகனங்களைக் கொண்டு சாகசங்கள் செய்தல் போன்றவையும் நிகழ்த்தப்படுகின்றன. குள்ளமானவர்கள், மிக உயரமானவர்கள் போன்றவர்களைக் கொண்டு கோமாளி வேடமிட்டு வேடிக்கை செய்து அரங்கத்திலிருப்பவர்களை மகிழச்  
செய்தல் போன்றவை நடத்தப் பெறுகின்றன.  

## பயிற்சி
சர்க்கஸ் தொழிலை பாதுகாக்கும் பொருட்டு பயிற்சி மையமொன்று தலச்சேரியில் கேரள மாநில அரசின் சார்பாக, 2010இல், "சர்க்கஸ் அகடமி' எனும் பெயரில் துவக்கப்பட்டது.
# மெரீனோ


**மெரீனோ** என்பது கம்பளிக்காக வளர்க்கப்படும் ஸ்பெயினைச் சேர்ந்த ஒரு புகழ்பெற்ற செம்மறி ஆட்டினமாகும்.  

## விளக்கம்
இந்த ஆடுகள் வெண்மையான முகமும், காதுகளும் கொண்டவையாகவும், கிடாக்கள் கொம்புகளோடும், பெட்டைகளை கொம்புகள் அற்றும் இருக்கும். இந்த ஆடுகளில் பெரும்பாலான ஆடுகளில் தலையும், கால்களும் ரோமத்தினால் மூடப்பட்டிருக்கும். வறண்ட மற்றும் மாறுபட்ட காலநிலைகளிலும் நன்கு வளரக்கூடிய திறன் கொண்டது.  
மற்ற இனங்களைக் காட்டிலும் இவ்வினப் பெட்டை ஆடுகள் அதிக காலம் வாழக்கூடியனவாகவும் உள்ளன.  

செம்மறிகள் யாவற்றினும் இதனுடைய முடியே மிகவும் மென்மையானது. இது பொதுவாக தடகள விளையாட்டு ஆடைகளின் தயாரிப்புக்குப் பயன்படுத்தப்படுகிறது. இவற்றின் முடி பின்வரும் தன்மைகளின் காரணமாக தடகள விளையாட்டு ஆடை தயாரிப்பில் விரும்பிப் பயன்படுத்தப்படுகின்றது.  

- உடல் வெப்பநிலையைப் பராமரிக்கிறது. வெதுவெதுப்பாக இருந்தாலும் இவை அணிபவரின் உடல் வெப்பநிலையை மிகவும் அதிகரிப்பதில்லை. மேலும் இவை வியர்வையை நன்கு உறிஞ்சிக் கொள்கின்றன.
- பருத்தியைப் போல ஈரத்தை உறிஞ்சிக் கொண்டாலும் ஈரமாக இருக்கையிலும் வெதுவெதுப்பாகவே இருக்கின்றது.
- மற்ற கம்பளி வகைகளைப் போலவே மெரீனோவிலும் பாக்டீரியாவை எதிர்க்கும் திறன் கொண்ட லெனோலின் உள்ளது.
- கிடைக்கும் கம்பளிகளில் மெரீனோவின் கம்பளியே மிகவும் மென்மையானது.
# சினாம்பா


**சினாம்பா** என்பது நடு அமெரிக்காவில் பண்டைக்காலத்தில் கடைப்பிடிக்கப்பட்ட ஒரு வேளாண்மை முறையாகும். மெக்சிக்கோ பள்ளத்தாக்கில் உள்ள ஏரிகளில் ஆழம் குறைந்த படுகைகளில் பயிர்செய்ய ஏற்ற மண்ணைக் கொண்டு அமைக்கப்பட்டட செவ்வக வடிவிலான பகுதிகள் இம்முறையில் பயிர்செய்ய பயன்படுத்தப்பட்டன. மிதக்கும் தோட்டங்கள் என்று பொதுவாக அறியப்பட்ட இவற்றின் அளவு 30 மீட்டர் நீளமும் 2.5 மீட்டர் அகலமுமாக இருந்தது. சில வேளைகளில் இதனை விடப்பெரியவையும் இருந்தன. இந்தத் தீவுகள் ஆண்டுக்கு முப்போகம் விளையுமளவுக்கு வளம் மிக்கவையாக இருந்தன.  

சோளம், பீன்சு, தக்காளி, சிலி மிளகு முதலிய பயிர்கள் சினாம்பாக்களில் முதன்மையாக விளைவிக்கப்பட்டன. சினாம்பா என்ற சொல் மூங்கிலால் ஆன சதுரம் எனப்பொருள் தரும் நகுவாட்டில் சொல்லில் இருந்து தோன்றியது.
# இன்கா சாலை அமைப்பு



**இன்கா சாலை அமைப்பு** என்பது கொலம்பசுக்கு முந்தைய காலத்தில் தென்னமெரிக்காவின் மிகவும் மேம்பட்டதும் விரிவானதுமான இன்கா இனத்தவர்களால் ஏற்படுத்தப்பட்ட சாலை அமைப்பாகும். இந்த அமைப்பு தென்வடலாகச் செல்லும் இரு சாலைகளை அடிப்படையாகக் கொண்டது. இவ்விரு சாலைகளில் இருந்தும் பல கிளைகள் உள்ளன. இவற்றுள் நன்கு அறியப்பட்டது மாச்சு பிச்சுவிற்குச் செல்லும் பாதையாகும். இன்கா சாலையமைப்பு 40,000 கி.மீ சாலைகளை இணைத்ததுடன் 3,000,000 ச.கி.மீ பரப்பு நிலங்களை இணைத்தது. பெரும்பாலான சாலைகள் ஒன்றிலிருந்து நான்கு மீட்டர் அகலம் வரை இருந்தன.  

அழகிய சாலை எனப்பொருள் தரும் காப்பக் நன் என்ற சாலை இன்கா பேரரசின் முதன்மையான தென்வடல் சாலை ஆகும். இது ஆண்டிய மலைத்தொடரினைத் தொடரந்து 6,000 கி.மீ தொலைவு சென்றது. இச்சாலை இன்கா அரசு தனது படைகளை தனது தலைநகரில் இருந்து அரசின் கட்டுப்பாட்டில் இருந்த பகுதிகளுக்கு அனுப்பப் பயன்பட்டது.
# கான்ட் விளக்கப்படம்

**கான்ட் விளக்கப்படம்** அல்லது **கான்ற் அட்டவணை** என்பது கென்றி கான்ற் இனால் மேம்படுத்தப்பட்ட ஒரு செயற்திட்டப் பணிக் கூறுகளின் (terminal elements) கால அட்டவணையை எடுத்துரைக்கும் ஒரு வகை பட்டை விளக்கப் படம் ஆகும். கென்றி கான்ற், இந்த விளக்கப்படத்தினை 1910-1915 காலகட்டத்தினில் உருவாக்குகிறார். இது ஒரு பணிக் கூறு எப்போது தொடங்குகிறது, எப்பொழுது முடிகிறது, அதன் சார்புநிலைகள் எவை போன்றவற்றை காட்சிப்படுத்துகிறது.  

## விளக்கம்
கான்ற் விளக்கப்படம் ஒரு வகையான செவ்வக விளக்கப்படம் ஆகும், இது திட்டங்களை அட்டவணைப்படுத்துகிறது. இந்த விளக்கப்படம் செங்குத்து அச்சில்(Y) செய்யப்படும் பணிகளையும், கிடைமட்ட அச்சில் (X) அதற்குண்டான கால அளவையும் பட்டியிலிடுகிறது. வரைபடத்தின் செவ்வகபட்டியின் அகலமானது ஒவ்வொரு பணியின் கால அளவை காட்டுகிறது. கான்ற் விளக்கப்படம் திட்டத்தின் கீழுள்ள ஒவ்வொரு பணிகளின் ஆரம்ப மற்றும் முடிவு நாட்களை விளக்குகிறது. செயல்திட்டத்தின் பணி உடைப்பு கால அட்டவணையானது பணிப் பகுதிகளின் சுருக்கங்கள் மற்றும் இறுதிப் பகுதியை உண்டாக்குகிறது. நவீன கான்ற் விளக்கப்படம் செயல்பாடுகளுக்கிடையுள்ள சார்புநிலை (செயற்திட்ட மேலாண்மை) தொடர்புகளைக் காட்டுகிறது. கான்ற் வரைபடங்கள் திட்டத்தின் தற்போதைய நிலையினை அட்டவணைப்படுத்த, இன்றைய தேதியில் "TODAY" என்ற செங்குத்தான குறீயிட்டின் முலம் முடிக்கப்பட்ட சதவீதம் வண்ணங்களுடனும் காட்டப்படும். இந்த வரைபடம் சிக்கலான பணிகளை வரையறுத்தும் அதற்கு முன்னுரிமை அளிப்பதையும் காட்டுகிறது.  

கான்ட் வரைபடங்கள் சிலநேரங்களில் பார் விளக்கப்படங்களுடன் ஒப்பிடப்படுகின்றன.  

கான்ட் வரைபடங்கள் தொடக்கத்தில் "முன்னதாக ஆரம்பிக்கும் கால முறையை" பயன்படுத்தி உருவாக்கப்படும், அங்கு முந்தைய பணி முடிந்தவுடன் அடுத்த பணி உடனே ஆரம்பிக்கும் வண்ணம் அட்டவணையிடப்பட்டிருக்கும். இந்த முறை கூடுதல் நேரத்தினை ஒவ்வொரு பணிக்கும் ஏற்படுத்தி தரும்.  

## உதாரணம்
பின்வரும் அட்டவணையில் 7 செயல்திட்டங்கள் உள்ளன, முறையே *a* முதல் *g* வரை பெயரிடப்பட்டுள்ளன. சில செயல்திட்டங்களை ஒரே நேரத்தில் செய்யலாம், முறையே (*a* & *b*) ஆகும். சில செயற்திட்டங்கள் முந்தைய திட்டங்கள் முடிந்தபொழுதே தொடங்க முடியும், உதாரணமாக (*c* and *d* திட்டங்களானது, *a* செயற்திட்டம் முடிந்தபிறகே தொடங்கமுடியும்). ஒவ்வொரு செயற்பாட்டுக்கும் முன்று கால அளவுகள் உள்ளன, திட்டமிடப்பட்ட கால அளவு (*O*), சராசரியான கால அளவு (*M*) மற்றும் திட்டமிடப்படாத கால அளவு (*P*). எதிர்பார்க்கப்படும் கால அளவானது(*T<sub>E</sub>*) பின்வரும் விதிமுறைகளை கொண்டு கணக்கீடப்படுகிறது(*O*&nbsp;+&nbsp;4*M*&nbsp;+&nbsp;*P*)&nbsp;÷&nbsp;6).  

| செயற்பாடுகள்/செயற்திட்டம் | முந்தைய செயற்பாடுகள் | அனுமானிக்கப்பட்ட கால அளவு | எதிர்பார்க்கப்படும் கால அளவு (*T<sub>E</sub>*) |
| --- | --- | --- | --- |

இதன் பிறகு ஒருவர் கான்ற் விளக்கப்படத்தினை வரையலாம்.  

பயன்படுத்தி உருவாக்கப்பட்டது. குறிப்பு (1) சிக்கலான பாதை முறை சிகப்பு நிறத்திலும், (2) சிக்கலற்ற பாதை முறை கறுப்பு நிறத்திலும், (3) சனி, ஞாயிறு விடுமுறை தினமாதலால் அட்டவணையிலிருந்து விலக்கபடுகிறது. கான்ற் விளக்கப்படத்தில், வார இறுதிநாட்களில் சில செவ்வகங்கள் நீளமாக இருக்கும்.]]
# கம்பளி


**கம்பளி** என்பது விலங்குகளின் முடியினைக் கொண்டு உருவாக்கப்படும் ஒரு நெசவு இழையாகும். இது செம்மறி, ஆடு முதலியவற்றிலிருந்தும் ஒட்டக வகையைச் சேர்ந்த விக்குன்யா, அற்பாக்கா ஆகியவற்றில் இருந்தும் முயல்களில் இருந்தும் அவற்றின் முடியினை வெட்டி உருவாக்கப்படுகின்றன. கம்பளியினால் செய்யப்பட்ட துணிகள் வெதுவெதுப்பாக இருப்பதால் இவை குளிர்ப்பகுதிகளில் விரும்பிப் பயன்படுத்தப்படுகின்றன. கம்பளிக்காகவே பல விலங்குகள் வளர்க்கப்படுகின்றன (எடுத்துக்காட்டு: மெரீனோ).
# 5 ஏன்கள்

**5 ஏன்கள்** (*5 Whys*) என்பது கேள்வி-பதில் மூலம் ஒரு சிக்கலின் மூலக் காரணத்தை அல்லது காரண காரிய உறவை அறிந்து கொள்வதற்கு பயன்படும் ஒரு எளிய வழிமுறையாகும். ஒரு சிக்கலின் காரணத்தைப் பற்றி ஐந்து தொடர்ச்சியான கேள்விகளை கேட்பதே இந்த முறை. ஏன், ஏன் என்று தொடர்ச்சியாக கேட்பதன் மூலம் பிரச்சினையின் மூலத்தை கண்டறிய இந்த முறை உதவும்.  

## உதாரணம்

- வாகனம் ஓடாது (சிக்கல் அல்லது பிரச்சனை)
1. ***ஏன்?*** - மின்னகலம் இயக்கமற்றுள்ளது. (முதலாவது ஏன்)
1. ***ஏன்?*** - மாறுமின்னாக்கி இயங்கவில்லை. (இரண்டாவது ஏன்)
1. ***ஏன்?* **- மாறுமின்னாக்கியின் பட்டி உடைந்தது. (மூன்றாவது ஏன்)
1. ***ஏன்?*** - மாறுமின்னாக்கியின் பட்டி நல்ல பயன்பாட்டிலும் மாற்றப்படாமலும் இருக்கிறது. (நான்காவது ஏன்)
1. ***ஏன்?*** - வாகனம் பரிந்துரைக்கப்பட்ட செப்பணிடல் கால அட்டவணையின்படி பராமரிக்கப்படவில்லை. (ஐந்தாவது ஏன், மூல காரணி)
## மேலும் பார்க்க
- காரணம் காரிய வரைபடம்
# நீரெலித் தொப்பி


**பீவர் தொப்பி**, நீரெலி விலங்குகளின் உரோமங்களைச் சேர்த்து அழுத்திப் பெறப்பட்ட உரோமத் தகடுகளைப் பயன்படுத்திச் செய்யும் ஒரு தொப்பி வகை. மென்மையானதும், மீள்தன்மை கொண்டதுமான இப் பொருளைப் பயன்படுத்திச் செய்யப்பட்ட தொப்பிகள் 1550 க்கும் 1850 க்கும் இடைப்பட்ட காலத்தில் ஐரோப்பாவின் பெரும் பகுதியில் இதை மக்கள் விரும்பி அணிந்தனர். முதலாம் நோட்டன் பேரரசர், மயிலிறகாலும், ரோசா இதழ் வடிவத்தாலும் அலங்கரிக்கப்பட்ட நீரெலித் தொப்பியை அணிந்தார்.  

ஐரோப்பாவில் நீரெலித் தோலுக்கு இருந்த கேள்வி இவ்விலங்குகளை ஏறத்தாழ அழியும் நிலைக்கே தள்ளிவிட்டது. இதன் தேவை புதிய உலகத்தில் நீரெலிகளின் எண்ணிக்கையைப் பெருமளவு குறைத்துவிட்டதனால், இதன் வணிகத்தின் மூலம் இலாபம் பெற விரும்பியவர்களூடாகக் குடியேற்றவாத விரிவாக்கத்துக்கும் இது காரணமாகியது. நியூ யார்க்கில் முதல் குடியேற்றம் இடம்பெற்ற ஆண்டான 1624ல், ஒல்லாந்தக் குடியேற்றக்காரர்கள் 1,500 நீரெலித் தோலையும், 500 ஒட்டர் என்னும் விலங்குத் தோலையும் ஐரோப்பாவுக்கு அனுப்பியிருந்தனர்.
# இன்கா படை



**இன்கா படை** என்பது இன்கா பேரரசினைக் காக்கவும், அதன் எல்லையை விரிவுபடுத்தவும், எதிரிகளைக் கட்டுப்படுத்தவும் உருவாக்கப்பட்ட ஒரு பல் இனப் படையாகும். இன்கா பேரரசு வளர்ந்ததைப் போலவே அதன் படைபலமும் அதிகரித்தது. இன்கா பேரரசு அதன் உச்சத்தில் இருந்த போது இன்கா படையில் 2 இலட்சம் பேர் இருந்தனர்.  

இன்கா படையில் போர் வீரர்கள் முக்கிய இடம் வகித்தனர். இவர்களுக்கு உணவு, உடை, மற்றும் உணவு உற்பத்தி, வேளாண்மை பாதிக்கப்படாமல் இருக்க அவர்களது குடும்பங்களுக்கு உதவித்தொகையும் வழங்கப்பட்டது.  

இன்கா படையினர் போரில் வென்று தலைநகருக்குத் திரும்புகையில் பெண்களும் குழந்தைகளும் அவர்கள் வீரத்தினைப் போற்றி மரியாதை செய்தனர்.  

## கருவிகள்
இன்கா படையினர் தாங்கள் சார்ந்திருந்த இனத்திற்கேற்ப வெவ்வேறு வகையான எளிய ஆயுதங்களைக் கையாண்டனர்.  

### பாதுகாப்பு
- தலைக்கவசம்
- மார்புக்கவசம்

### ஆயுதங்கள்
- கோடாரிகள்
- ஈட்டிகள்
- போலா எனப்படும் நுனியில் கற்களைக் கொண்ட கயிறு
- கவண்வில்
# குதிவாதம்

**குதிவாதம்** (*Plantar fasciitis*) என்பது பாதத்தின் அடிப்பகுதியில் உள்ள தடித்த உள்ளங்காலுக்குரிய சவ்வுப் பகுதியில் ஏற்படும் அழற்சி.  

## அறிகுறிகள்
இந்நோயின் முக்கிய அறிகுறி பாதத்தின் குதிப்பகுதியில் வலி ஏற்படும் . சிலவேளைகளில் அப்பகுதி சிவக்கலாம், வீங்கலாம், அல்லது சூடாக இருப்பதை உணரலாம். இவை அழற்சியின் அறிகுறிகளாகும்.  
குதிவாதத்தினால் ஏற்படும் வலியானது முக்கியமாக அதிகாலையில் படுக்கை விட்டு எழுந்து முதல் அடி வைக்கும்போது மிக அதிகமாக இருக்கும். சில அடிகள் நடக்க வலி தானே குறைந்து விடும். கவனிக்காது விட்டால் நாட்கள் செல்லச் செல்ல வலி நாள் முழுவதும் துன்பம் தரக் கூடும்.  

## காரணிகள்
குதிவாதம் குதிப்பகுதியிலும், காலின் கெண்டைப் பகுதியிலும் உள்ள தசைகளின் இறுக்கம் இல்லது பாதப்பகுதியின் தளர்ச்சி அல்லது உடற்பயிற்சியைத் தவறாகச் செய்தல் அல்லது பாதத்தின் இயற்கையான வளைவுப் பகுதிக்கு கொடுக்கப்படும் அதிகரித்த வேலைப் பளு (மிக நீண்ட தூரம் ஓடுதல், அதி வேகமாக ஓடுதல், அடிக்கடி ஓடுதல் போன்றவை) போன்ற பலவித காரணங்களால் ஏற்படுகிறது. பொருத்தமற்ற அதாவது அளவற்ற காலணியைஉபயோகிப்பதும் குதிவாதத்திற்குக் காரணமாகலாம். அல்லது தொழில் காரணமாவோ அல்லது பொழுது போக்குப் பழக்கம் காரணமாகவோஇ குதிக்காலுக்குரிய சவ்வுக்கு அதிக வேலை கொடுத்து ஊறு விளைவிப்பதும் காரணமாகலாம்.  

## எளிய பயிற்சி முறைகள்

கால்கள் தரையில் பதியும் வண்ணம் ஒரு நாற்காலியில் அமரவும். பாதத்தின் பத்து விரல்களையும் இருபது முறை உள் பக்கமாய் மடக்கி விரிக்கவும். அடுத்து முன் பாதங்களை தாளம் போடுவது போல இருபது முறை உயர்த்தி இறக்கவும். அடுத்து முன் பாதத்தை ஊன்றியபடி குதிங்கால்களை இருபது முறை தரையை விட்டு மேலே உயர்த்தி இறக்கவும். இந்த மூன்று பயிற்சிகளையும் தினமும் காலை, மாலை இரு வேளையும் கண்டிப்பாக செய்ய வேண்டும். அது போகவும் இடையே எத்தனை தடவை சாத்தியப்படுகிறதோ அத்தனை தடவை செய்யலாம்.
# எம். பி. பரமேஸ்


**எம். பி. பரமேஷ்** ஈழத்து மெல்லிசை மன்னன் என்று கௌரவப் பட்டம் பெற்ற மெல்லிசைப் பாடகர். பரமேஷ் கோணேஷ் இசைத் தென்றல் மெல்லிசைக் குழுவின் பிரதான வாத்தியக் கலைஞர், பாடகர், பாடல் ஆசிரியர், இயக்குநர். இசைக் கழகத்தை (1966 - 1977) இயக்கிய முன்னோடி. திருகோணமலையைச் சேர்ந்தவர். 1984 இல் இருந்து செருமனியில் வாழ்ந்து வருகிறார்.  

## குடும்பப் பின்னணி
இவரது தந்தையார் வித்தியாதிகாரி மா. பீதாம்பரம் பாலபோதினி என்னும் அரிவரிப்புத்தகத்தில் படித்த *அந்த மரம் ஆலமரம் அழகான நல்ல மரம்* என்ற பாடலை எழுதி பிள்ளைப்பாட்டுக் கவிஞர் என்ற கௌரவ விருதை இந்தியக் கலைஞர்கள் மத்தியில் பெற்றுக் கொண்ட ஒரு பிள்ளைப் பாட்டுக் கவிஞர். இலங்கை ஒலிபரப்புக் கூட்டுத்தாபனத்தில் சைவநற்சிந்தனை என்ற நிகழ்ச்சிக்கு சொற்பொழிவாற்றியவர். இவரது தாயார் ஹார்மோனியத்தில் ஈடுபாடு கொண்டவர். இவரது மனைவி சங்கீதபூஷணம் மாலினி பரமேஸ். மகள் பிரபாலினி. இவரது சகோதரர் மெல்லிசைப்பாடகர் எம். பி. கோணேஸ்.  

## கலையுலகில்
இவர் பாடசாலைக்குச் செல்லும் காலத்தில் *ஒளிமயமான எதிர்காலம்* என்னும் டி. எம். செளந்தரராஜனின் பாடலைப் பாடி இசைத் துறைக்குள் நுழைந்தவர். 1968 இல் தானே இயற்றிப் பாடிய 'உனக்குத் தெரியுமா நான் உன்னை நினைப்பது' என்று ஆரம்பமாகும் பாடலினால் ஈழத்து மெல்லிசை உலகில் மிகவும் அறியப்பட்டவர். செருமானியாவில் தனது இசைப்பயணத்தின் இரண்டாவது சகாப்தத்தை உருவாக்கி, மனைவி மாலினியுடனும், மகள் பிரபாலினியுடனும் சேர்ந்து ஐரோப்பியாவின் பலநாடுகளில் இசைநிகழ்ச்சிகளை நடத்தியவர். 1995இல் மனைவியுடனும் மகளுடனும் சேர்ந்து இசையமைத்த *சங்கீதசாம்ராஜ்ஜியம்* என்னும் இசைப்பேழையை வெளியிட்டு ஐரோப்பிய வாழ் தமிழ் மக்கள் மத்தியில் அளப்பரிய புகழைப் பெற்றவர்.  

## பட்டங்கள்
- **ஈழத்து மெல்லிசை மன்னர்கள்** 1972 இல் தினகரன் விழாவை முன்னிட்டு யாழ் வீரசிங்கம் மண்டபத்தில் நடைபெற்ற பரமேஷ் கோணேஷ் இசைத் தென்றல் நிகழ்ச்சியில் ஈழத்தின் நாடகத் தந்தை கலையரசு சொர்ணலிங்கம் அவர்களால் பரமேஷ், கோணேஷ், மகேஷ் ஆகிய மூவருக்கும் ஈழத்து மெல்லிசை மன்னர்கள் என்ற பட்டம் வழங்கிக் கௌரவிக்கப்பட்டது.
- **இயல் இசைக் கலைஞர்கள்** 1972 இல் *யாழ்பாடி யாழ்ப்பாணம் பெயர் கொண்டது* என யாழ்ப்பாணப் புகழ் கொண்ட பாடலை எழுதி இசையமைத்து பாடியதற்காக பண்டிதமணி சி. கணபதிப்பிள்ளை அவர்களால் பரமேஷ், கோணேஷ் இருவருக்கும் இயல் இசைக் கலைஞர்கள் என்று பட்டம் வழங்கிக் கௌரவிக்கப்பட்டது. இது ஈழத்து மெல்லிசைக்குக் கிடைத்த உன்னதமான கெளரவமாக மதிக்கப்படுகின்றது.

## வெளியிணைப்புகள்
- ஈழத்து மெல்லிசை முன்னோடிகள் பரமேஸ்-கோணேஸ், அன்புமணி
- ஈழத்து மெல்லிசை வரலாற்றில் பரமேஷ் கோணேஷ் செய்த சாதனைகள், தினகரன் வாரமஞ்சரி, ஏப்ரல் 11, 2010
# சி. எல். ஆனந்தன்


**சி. எல். ஆனந்தன்** (*C. L. Anandan*; 15 சூன் 1933 – 25 மார்ச்சு 1989) தமிழ்த் திரைப்பட நடிகர். இவர் 1960 ஆம் ஆண்டில் விஜயபுரி வீரன் படத்தில் கதாநாயகனாக அறிமுகம் ஆனார். சண்டைக் காட்சிகளில் இவர் சிறந்து விளங்கினார்.  

## நடிப்புத் துறையில்
1960ல் சிட்டாடல் பிலிம்சின் விஜயபுரி வீரன் படத்தில் ஜோசப் தளியத் இயக்கத்தில் ஆனந்தன் கதாநாயகனாக அறிமுகம் ஆனார். ஹேமலதா இப்படத்தில் கதாநாயகியாக நடித்தார். குதிரைச் சவாரி, கத்திச் சண்டைகளில் இவர் நடித்தார். இப்படம் நூறு நாட்களுக்கு மேல் ஓடியது. காட்டு மல்லிகை என்ற படத்தில் புலியுடன் சண்டை போடும் காட்சியில் அவரே நடித்தார். 1962 ஆம் ஆண்டில் வீரத்திருமகன் படத்தில் குமாரி சச்சுவுடன் இணைந்து நடித்தார்.  

## மறைவு
ஆனந்தன் 1989 மார்ச் 25 இல் மஞ்சள் காமாலை நோயினால் பாதிக்கப்பட்டு தனது 56வது அகவையில் காலமானார். ஆனந்தனின் மனைவி பெயர் லட்சுமி அம்மாள். 3 மகன்கள். 4 மகள்கள். பிற்காலத்தில் நடன நடிகையாக விளங்கிய டிஸ்கோ சாந்தி அவரது மகள்களில் ஒருவர். இன்னொரு மகள் லலிதா குமாரி பிரகாஷ் ராஜை திருமணம் செய்தார். லலிதாகுமாரியும் மகன் ஜெய்ராமும் திரைப்படங்களில் நடித்தனர்  

## நடித்த திரைப்படங்கள்
- விஜயபுரி வீரன்
- வீரத்திருமகன்
- கொங்கு நாட்டு தங்கம்
- யானை வளர்த்த வானம்பாடி மகன்
- காட்டு மைனா
- காட்டு மல்லிகை
- தனிப் பிறவி
- நீரும் நெருப்பும்
- நீயா நானா
- நானும் மனிதன் தான்
# பழந்தமிழராட்சி (நூல்)


**பழந்தமிழராட்சி** என்பது 1952 இல் தேவநேயப்பாவாணரால் எழுதப்பட்ட 170 பக்கங்கள் கொண்ட ஒரு நூலாகும். இந்நூலில் பழந்தமிழகத்தில் தமிழ் மன்னர் ஆட்சியின் போது நிகழ்ந்தவற்றை, இலக்கிய நூல்களின் துணைக்கொண்டு பாவாணர் எடுத்தியம்புகின்றார். இந்நூலில், அரசியலுறுப்புகள், ஆள்நிலப் பிரிவுகள், அரசர் பாகுபாடு , அரசன் தகுதிகள், அரசுச் சின்னங்கள், அரசியல் வினைஞர் , அதிகாரிகளின் அமர்த்தம், படையும் பாதுகாப்பும், ஆட்சிமுறை, பொருளாதாரம், அளவைகள், பண்டமாற்றுங் காசும் , மறமும் போரும், அறமுங் கொடையும், குற்றமுந் தண்டனையும் , உழவுங் கைத்தொழிலும் , வணிகமும் போக்குவரத்தும், கலையுங் கல்வியும், சமயமும் கொள்கையும், திருப்பணிகள், அரசர் விழாக்கள், சில அரசியற் கருத்துகள், நம்பற்கரிய செய்திகள் , அன்றாட நிகழ்ச்சி, இல்லற வாழ்க்கை , அரசர் முடிவு ஆகிய தலைப்புக்களின் கீழ் அக்காலத்தில் நிலவி வந்த ஆட்சி பற்றி விளக்கப்படுகின்றது. மேலும், பின்னிணைப்பாக மக்கள் நிலைமை, மொழி நிலைமை , சீமையரசாட்சி வகைகள், வேத்தியல் எழுத்தும் நூல்களும் ஆகியனவும் கூறப்படுகின்றன.  

## அரசர் பாகுபாடு
அரசர் குறுநிலமாளும் சிற்றரசர், பெருநிலமாளும் தலைமையரசர், பலநிலமாளும் பேரரசர் என மூன்று வகைப்படுவர். சிற்றரசர் மன்னர் என்றும், தலைமையரசர் வேந்தன் அல்லது கோ எனவும் அழைக்கப்படுவர் என்றும் இந்நூலில் கூறப்படுகிறது. அதாவது மன்னன் எனும் பதவியிலும் கோ எனும் பதவி பெரியது எனும் செய்தியைத் தருகிறார்.  

## அரசுச் சின்னங்கள்
பாவாணர் அரசுச் சின்னங்களாக குலம், பெயர், முடி, கோல், மாலை, கட்டில், குடை, கொடி, முத்திரை. முரசு, கடிமரம், குதிரை, யானை, தேர், மனை என்பனவற்றைக் கூறுகின்றார். இருபத்தொரு அரசுச் சின்னங்கள் சூடாமனி நிகண்டில் கூறப்பட்டுள்ள போதிலும் அவற்றுள் பல "மங்கலப் பொருள்களும் அரணும் உவமையுமாதலின்" அவற்றைப் பற்றிக் கூறவில்லை என்றும் சொல்கிறார்.  

## படையும் பாதுகாப்பும்
இப்பகுதி பாதுகாப்புக்காக சூழ்ந்திருந்த மதில், வழங்கிய பொறிகள் என்பன பற்றி கூறுகின்றன. மதுரை மதிலரண் பல்வேறு பொறிகளைக் கொண்டிருந்ததென்று கூறுவனவற்றையெல்லாம் கூறுகின்றார். எடுத்துக்காட்டாக ஒன்றிரண்டைக் கூறுவதற்கு,  

காய்பொன்னுலை - உருகக் காய்ச்சியெறியும் எஃகு உலை  

கல்லுமிழ் கவண்-கல்லையெறியும் இருப்புக் கவண் (இடங்கணி). என்பவற்றினைக் கூறலாம். இப்படி முப்பத்தைந்து பொறிகளைக் கூறுகிறார்.  

## அளவைகள்
எண்ணல் அளவை, எடுத்தல் அளவை, முகத்தல் அளவை, நீட்டல் அளவை, கால அளவை என்பன பற்றிக் கூறுகின்றார்.  
நிலவரி விதிக்கும் பொருட்டு சோழவள நாடு முழுவது முதலாம் இராச இராசன் காலத்தில் ஒருமுறையும், முதல் மற்றும் மூன்றாம் குலோத்துங்கன் காலங்களிலும் அளக்கப்பட்டது எனக் கூறும் செய்தி நீட்டல் அளவையில் கூறப்படுகின்றது.
# ஏமி வைன்ஹவுஸ்


**ஏமி ஜேட் வைன்ஹவுஸ்** (*Amy Jade Winehouse*, செப்டம்பர் 14, 1983 - சூலை 23, 2011) ஐக்கிய இராச்சியத்தை சேர்ந்த ஆங்கில பாடகரும் பாடலாசிரியரும் ஆவார்.  2003ல் வெளிவந்த இவரின்  ஃபிராங் என்ற இசைத்தட்டு ஐக்கிய இராச்சியத்தில் பெரும் வெற்றி பெற்றது. இது மெர்க்குரி பரிசுக்கு பரிந்துரைக்கப்பட்டது. 2006ல் வெளி வந்த *பேக் டு பிளாக்* என்ற இசைத்தட்டு 6 கிராமி விருதுகளுக்கு பரிந்துரைக்கப்பட்டு 5 விருதுகளை பெற்றது. இவரே 5 கிராமிய விருதுகளை வென்ற முதல் பிரித்தானியர் ஆவார். சிறந்த பிரித்தானிய பெண் கலைஞருக்கு வழங்கப்படும் ***பிரிட்*** விருதை 2007ல் பெற்றார்.  

பிரித்தானியாவில் இசைத்துறை புத்துயிர் பெற இவரின் இசை வெற்றி காரணமாகவிருந்தது. இவரின் தனிப்பட்ட பாணி காரணமாக அலங்கார வடிவமைப்பாளர்கள் பலரின் ஆதரவை பெற்றிருந்தார். இவர் போதை மருந்துகளும் மதுவும் அதிகளவில் பயன்படுத்தி அதனால் பல சிக்கல்களை சந்தித்தார். இவர் தன் பெயர் கெடும் விதமாக நடக்கும் நடத்தையினால் 2007 முதல் இறக்கும் வரை சிறு பக்க செய்தி இதழ்கள் பெரும்பாலும் இவரைப்பற்றி செய்தி வெளியிட்டன. இவரும் இவரின் முன்னாள் கணவருமான பிளேக் ஃபில்டரும் பல சட்ட சிக்கல்களை சந்தித்தனர். இதன் காரணமாக அவரின் முன்னாள் கணவர் சிறை தண்டனை அனுபவித்தார். 2008ல் இவர் பல உடல் நலக்கேடுகளால் பாதிக்கப்பட்டார். இதனால் இவரின் உடல்நலமும் தொழில் வாழ்க்கையும் பாதிக்கப்படும் சூழல் உருவாகியது.  

இவர் தன் 27ம் வயதில் 23 சூலை, 2011 அன்று தனது லண்டன் இல்லத்தில் மரணமடைந்தார்.  காவல் துறை இவரின் இறப்புக்கான காரணம் இன்னும் தெரியவில்லை என கூறியுள்ளது".
# இரண்டாயிரமாவது தேர்வுத் துடுப்பாட்டம்

தேர்வுத் துடுப்பாட்ட வரலாற்றின் **இரண்டாயிரமாவது தேர்வுத் துடுப்பாட்டம்** சூலை 21 2011 இல் இந்தியாவுக்கும், இங்கிலாந்துக்கும் இடையே லண்டனின் லார்ட்ஸ் மைதானத்தில் ஆரம்பமானது. மார்ச் 15ம் 1877 திகதி ஆரம்பமான தேர்வுத் துடுப்பாட்டப் போட்டிகளின் எண்ணிக்கை சூலை 21 2011 ஆம் திகதி 2000ஐ எட்டியது.  
## முதல் 500 தேர்வுத் துடுப்பாட்டங்கள்
முதலாவது தேர்வுத் துடுப்பாட்டமானது மார்ச் 15 1877 ஆம் திகதி முதல் மார்ச் 19 1877 ஆம் திகதிவரை ஆத்திரேலியா, இங்கிலாந்து அணிகளுக்கு இடையில் மெல்போர்ன் மைதானத்தில் நடைபெற்றது. இதில் ஆத்திரேலியா அணி 45 ஓட்டங்களால் வெற்றியீட்டியது. 500 ஆவது தேர்வுத் துடுப்பாட்டம் டிசம்பர் 30, 1960 முதல் ஜனவரி 3 1961, திகதிவரை மெல்போர்னில் ஆத்திரேலியா - மேற்கிந்திய அணிகளுக்கு இடையில் நடைபெற்றது. இதில் ஆஸி. அணி 7 விக்கெட்டுகளால் வெற்றியீட்டியது.  
#### காலம்
1877 ஆம் ஆண்டு தொடக்கம் முதல்[500 தேர்வுத் துடுப்பாட்டப் போட்டிகளை விளையாடி முடிக்க எடுத்துக் கொண்ட காலம் 83 ஆண்டுகளாகும். முதல் 500 தேர்வுத் துடுப்பாட்டப் போட்டிகளும் விளையாடும் காலப் பிரிவில் இங்கிலாந்து - ஆத்திரேலியா அணிகள் மாத்திரமே அதிக போட்டிகளில் விளையாடின. முதல் 500 தேர்வுத் துடுப்பாட்டப் போட்டிகளின் போது ஆண்டுக்கு சராசரியாக 6 தேர்வுத் துடுப்பாட்டப் போட்டிகள் வீதமே விளையாடப்பட்டுள்ளன.  
## இரண்டாவது 500 தேர்வுத் துடுப்பாட்டங்கள்
இரண்டாவது 500 தேர்வுத் துடுப்பாட்ட போட்டிகளையும் விளையாட எடுத்துக் கொண்ட காலம் 24 ஆண்டுகளாகும். இந்தக் காலப் பிரிவில் ஆண்டொன்றுக்கு சராசரியாக 20 துடுப்பாட்டப் போட்டிகள் விளையாடப்பட்டுள்ளன. முதல் 1000 தேர்வுத் துடுப்பாட்டப் போட்டிகளையும் விளையாட எடுத்துக் கொண்ட காலம் 107 ஆண்டுகளாகும். 1000மாவது தேர்வுப் போட்டி நவம்பர் 25 1984ஆம் திகதி நவம்பர் 29 1984ஆம் திகதி வரை பாக்கித்தான் - நியூசிலாந்து அணிகளுக்கிடையில் ஹைதராபாத் நியாஸ் அரங்கில் நடைபெற்றது. இதில் பாக்கித்தான் அணி 7 விக்கெட்டுகளால் வெற்றியீட்டியது.  
## மூன்றாவது 500 தேர்வுத் துடுப்பாட்டங்கள்
மூன்றாவது 500 தேர்வுப் போட்டிகளும் 16 ஆண்டுகளுக்குள் விளையாடி முடிக்கப்பட்டுள்ளன. சராசரியாக இந்தக் காலப் பிரிவில் ஆண்டொன்றுக்கு 31 தேர்வுப் போட்டிகள் விளையாடப்பட்டுள்ளன. சூன் 15, 2000 ஆம் திகதி முதல் சூன் 17, 2000 திகதி வரை இங்கிலாந்து - மேற்கிற்திய அணிகளுக்கு இடையில் நடைபெற்றது. எஜ்பாஸ்டனில் நடைபெற்ற இந்தப் போட்டியில் மேற்கிந்திய அணி இன்னிங்ஸ் மற்றும் 93 ஓட்டங்களால் வெற்றியீட்டியது.  
## நான்காவது 500 தேர்வுத் துடுப்பாட்டங்கள்
நான்காவது 500 தேர்வுத் துடுப்பாட்டங்களையும் விளையாட எடுத்துக் கொண்ட காலம் 11 ஆண்டுகள் மாத்திரமே. இந்தக் காலப் பிரிவில் சராசரியாக ஆண்டொன்றுக்கு 45 போட்டிகள் வீதம் விளையாடப்பட்டுள்ளன. 2000மாவது போட்டி சூலை 21 2011ஆம் திகதி இங்கிலாந்து - இந்திய அணிகளுக்கு இடையில் நடைபெற்றது. இப் போட்டியில் இங்கிலாந்து 196 ஓட்டங்களினால் வெற்றியீட்டியது. முதல் 1000 தேர்வுத் துடுப்பாட்டப் போட்டிகளையும் விளையாட 107 ஆண்டுகள் எடுத்துக்கொண்ட அதே நேரத்தில் கடைசி 1000 போட்டிகளையும் விளையாட 27 ஆண்டுகள் மாத்திரமே எடுத்துக்கொள்ளப்பட்டுள்ளன.  

## 2000 போட்டிகள் வரை
இதுவரை நடந்து முடிந்துள்ள 2000 தேர்வுத் துடுப்பாட்டப் போட்டிகளில் 19,60,949 ஓட்டங்கள் பெற்றப்பட்டுள்ளதோடு 61,209 விக்கெட்டுகள் வீழ்த்தப்பட்டுள்ளன. 1300 ஆட்டங்களில் முடிவு கிடைத்துள்ளன. 698 போட்டிகள் வெற்றி தோல்வி இன்றி சம நிலையில் முடிந்துள்ளன. இரண்டு போட்டிகள் சரிசமமான ஓட்டங்களைப் பெற்று போட்டி முடிந்துள்ளன.
# ஷாஜி என். கருண்


**ஷாஜி நீலகண்டன் கருண்** (*Shaji Neelakantan Karun*, 1 சனவரி 1952 – 28 ஏப்ரல் 2025) தேசியத் திரைப்பட விருது பெற்ற மலையாள இயக்குநரும், ஒளிப்பதிவாளரும் ஆவார்.  

## வாழ்க்கை
1952 சனவரி முதலாம் தேதி என். கருணாகரனுக்கும் சந்திரமதிக்கும் மகனாக கேரளத்தில் கொல்லம் நகரில் பிறந்தார். திருவனந்தபுரத்தில் வளர்ந்தார். 1971ல் பூனா திரைக்கல்லூரியில் சேர்ந்தார். ஒளிப்பதிவில் 1975ல் தங்கப்பதக்கம் பெற்று பட்டம்பெற்றார். அனசூயா வாரியர் இவரது மகள்.மகன் அனில் 1976ல் கேரள திரைப்படக் கழகத்தின் அதிகாரியாக பணியேற்றார்.  

ஜி.அரவிந்தனின் நண்பரான ஷாஜி அரவிந்தனின் படங்களுக்கு ஒளிப்பதிவு செய்ய ஆரம்பித்தார். 1977ல் வெளிவந்த தம்பு முதல் படம். அவர் இயக்கிய முதல் படம் பிறவி குறும்படங்களையும் ஆவணப்படங்களையும் இயக்கியிருக்கிறார். திருவனந்தப்புரம் திரைவிழாவின் தலைவராகவும் கேரள அரசு திரை கழகத்தின் தலைவராகவும் பணியாற்றினார்  

## விருதுகள்
- பத்மஸ்ரீ (2011)
- Ordre des Arts et des Lettres (1999)

;ஒளிப்பதிவு  
- ஈஸ்ட்மென் கொடாக் விருது, ஹவாய் திரைவிழா (1989)
- தேசிய விருது , தம்பு (1977
- கேரள அரசு விருது காஞ்சனசீதா (1979) ) எஸ்தப்பான் [1981 ] ஒந்நுமுதல் பூஜ்யம் வரை [1986]

;இயக்கம்  
- கான் திரைப்பட விழா விருது ஸ்வம் 1994
- கான் விழா விருது பிறவி 1989
- லண்டன் திரை விழா விருது பிறவி
- லொகோர்னோ விழா விருது பிறவி 1989
- கான விழா விருது வனப்பிரஸ்தம் 1999

;தேசிய திரைப்பட விருது  

- 2010 குட்டிசிராங்க்
- 2000 வனபிரஸ்தம்
- 1997 Sham's Vision (English)
- 1995 ஸ்வம் (ஜூரி விருது)
- 1989 பிறவி
- 1979 தம்பு ஒளிப்பதிவுக்காக

## குறும்படங்கள்
- Wild Life of Kerala (1979)
- Kerala Carnival (1980)
- கண்ணிகள் (1986)
- Sham's Vision (1996)
- பாவம் (1998)
- ஜி அரவிந்தன் (2000)
- Big Man & Small World (2002)
- ஏ.கே.ஜி (2007)
# மதுசாரா கொழுப்புநிறை கல்லீரல் நோய்


**மதுசாரா கொழுப்புமிகு ஈரல் நோய்** (அல்லது) **மதுவால் அல்லாத கொழுப்புநிறை கல்லீரல் நோய் ** (Non-alcoholic fatty liver disease, **NAFLD**) என்பது கல்லீரலில் கூடுதலான குடிப்பதனால் அல்லாது கலங்களில் கொழுப்பு சேகரிக்கப்பட்டு (கொழுப்புச் சேதம்) கொழுப்பான கல்லீரலுக்கு காரணமான ஓர் நோயாகும். இந்த நோய் இன்சுலின் எதிர்ப்பு மற்றும் வளர்சிதை மாற்ற நோய்க்குறியுடன் தொடர்புள்ளது; பிற இன்சுலின் எதிர்ப்பு நோய்களுக்கு (எ.கா. இரண்டாம் வகை நீரிழிவு நோய்)கொடுக்கப்படும் சிகிட்சைமுறைகளான எடைகுறைப்பு, மெட்ஃபார்மின் மற்றும் தியாசோலிடிநேடியோன்கள் இதனையும் குணப்படுத்தும். இதன் முற்றிய வடிவமான *மதுவால் அல்லாத கொழுப்பு ஈரலழற்சி* (**NASH**) கல்லீரல் இழைநார் வளர்ச்சிக்கான முதன்மைக் காரணமாகக் கருதப்படுகிறது.
# ஆர்ஜினினோ சக்சினிக் அமிலம்


**ஆர்ஜினினோ சக்சினிக் அமிலம்** (Argininosuccinic acid) என்னும் வேதிச் சேர்மம் ஒரு அடிப்படையான அமினோ அமிலமாகும். சில உயிரணுக்கள் சிட்ருலின் மற்றும் அஸ்பார்டிக் அமிலத்திலிருந்து ஆர்ஜினினோ சக்சினிக் அமிலத்தைத் தயாரித்து யூரியா சுழற்சியில் ஆர்ஜினினின் முன்பொருளாக உபயோகப்படுத்துகின்றன. இவ்வினையில், ஆர்ஜினினோ சக்சினேட் தொகுப்பி நொதி வினையூக்கியாக உள்ளது. ஆர்ஜினினோ சக்சினிக் அமிலம் யூரியா சுழற்சியில் ஃபியூமரேட்டிற்கு முன்பொருளாக உள்ளது. இவ்வினையை, ஆர்ஜினினோ சக்சினேட் சிதைப்பி நொதி வினைவேக மாற்றம் செய்கிறது.
# ஆக்சலோ அசெட்டிக் அமிலம்


**ஆக்சலோ அசெட்டிக் அமிலம்** (Oxaloacetic acid) என்னும் வேதிச் சேர்மத்தின் வாய்பாடு: C<sub>4</sub>H<sub>4</sub>O<sub>5</sub> (அ) HOOC-(C=O)-(CH<sub>2</sub>)-COOH. இதற்கு பல பெயர்கள் உள்ளது: ஆக்சலோ அசெட்டிக் அமிலம், ஆக்சலா அசெட்டிக் அமிலம், ஆக்சோசக்சினிக் அமிலம் மற்றும் ஆக்சோ பியூட்டேன்டையோயிக் அமிலம். இதன் நேர்மின்னி (புரோட்டான்) நீக்கப்பட்ட வழிப்பொருள் ஆக்சலோ அசெடேட் எதிரயனியாகும்: C<sub>4</sub>H<sub>2</sub>O<sub>5</sub><sup>2&minus;</sup> (அ) [(C=O)<sub>2</sub>(CH<sub>2</sub>)(C=O)]<sup>2&minus;</sup>. இப்பெயர் இரு இணைதிற [-O(C=O)<sub>2</sub>(CH<sub>2</sub>)(C=O)O-] செயல் தொகுதியைக் கொண்டுள்ள இதன் மணமியங்களுக்கும் உபயோகப்படுத்தப்படுகின்றது. ஆக்சலோ அசெட்டிக் அமிலம், ஒரு நேர்மின்னியை இழப்பது அமிலத்தின் இணை காரமான எதிரயனியை (ஹைடிரசன்ஆக்சலோ அசெடேட்) கொடுக்கிறது: H(C=O)<sub>2</sub>(CH<sub>2</sub>)(C=O)<sup>&minus;</sup>.
# கல்லீரல்நோய் மூளைக்கோளாறு



**கல்லீரல்நோய் மூளைக்கோளாறு ** (Hepatic encephalopathy) அல்லது **ஈரல்சிரையமைப்பு மூளைக்கோளாறு** (portosystemic encephalopathy) என்பது கல்லீரல் செயலிழப்பால் மனக்குழப்பம், சுய உணர்வுநிலை தடுமாற்றம் ,ஆழ்துயில் என்பன தோன்றுவதைக் குறிக்கிறது. இதன் முற்றிய நிலைகளில் *ஈரல் ஆழ்துயில்* அல்லது *கோமா எப்பாடிகம்* என அழைக்கப்படுகின்றது. இறுதியில் மரணமும் நேரிடலாம்.  

கல்லீரலினால் வழமையாக நீக்கப்படும் நச்சுப்பொருட்கள் அதன் செயலிழப்பால் குருதியோட்டத்தில் அதிகரிப்பதனால் இந்த நிலைமை ஏற்படுகிறது. கல்லீரலின் செயல்பாட்டுக் குறைவும் இந்நிலைக்கான மாற்றுக் காரணங்கள் இல்லாத நிலையும் கொண்டு இந்த நோய் அறுதியிடப்படுகிறது. குருதிச் சோதனைகளில் அம்மோனியா கூடுதளளவில் காணப்படுவதும் அறுதியிடலுக்குத் துணை புரிகிறது. கூடவே நிகழும் ஏதேனும் நோய்த்தொற்று அல்லது மலச்சிக்கல் மூலம் இந்தத் தாக்குதல்கள் தூண்டப்படுகின்றன.  

இந்த நோய் நிலைமை சிகிட்சை மூலம் மீளக்கூடியது. குடலில் நச்சுப்பொருட்கள் உற்பத்தியாகாது தடுப்பதன் மூலம் சிகிட்சை அளிக்கப்படுகிறது. பொதுவாக லாக்டோலோசு என்ற மலமிளக்கிகளைக் கொண்டோ அல்லது உள்வாங்காத நுண்ணுயிர் எதிர்ப்பிகள் கொண்டோ இவ்வாறு தடுக்கப்படுகிறது. இதைத் தவிர, அடிப்படையான காரணங்களுக்கு கொடுக்கப்படும் மருத்துவமும் நோய் அறிகுறிகளைக் குறைக்க உதவும். கடிய கல்லீரல் செயலிழப்பு போன்ற சில நேரங்களில் கல்லீரல் நோய் மூளைக்கோளாறு தோன்றுதல் மாற்றுக் கல்லீரல் சிகிட்சைக்கான தேவையை அறிவிப்பதாக அமையும்.
# ஆக்சலோசக்சினிக் அமிலம்


**ஆக்சலோசக்சினிக் அமிலம்** (Oxalosuccinic acid) சிட்ரிக் அமில சுழற்சியில் உருவாகும் ஒரு விளை பொருளாகும். ஐசோசிட்ரேட் ஹைட்ரசன் நீக்கி நொதி வினையூக்கியாகச் செயல்பட்டு ஐசோசிட்ரிக் அமிலம் இரண்டு ஹைட்ரசன் மூலக்கூறுகள் நீக்கப்பட்டு உயிர்வளியேற்றமடைவதால் உருவாவதே ஆக்சலோசக்சினிக் அமிலமாகும். இவ்விதம் நீக்கப்பட்ட இரண்டு ஹைட்ரசன் மூலக்கூறுகளும் NAD<sup>+</sup>- க்கு மாற்றப்பட்டு குறைக்கப்பட்ட NADH உருவாகிறது. ஆக்சலோசக்சினிக் அமிலத்தின் உப்புகளும், மணமியங்களும் "ஆக்சலோசக்சினேட்டுகள்" என்றழைக்கப்படுகின்றன.
# லிஸ்சி சாமுவெல்


**லிஸ்சி சாமுவெல்** (*Lissy Samuel*, பிறப்பு: திசம்பர் 11 1967), முன்னாள் இந்தியா பெண்கள் தேசிய அணியின் அங்கத்தினர். இவர் எந்தவொரு தேர்வுத் துடுப்பாட்டப் போட்டியிலும் கலந்து கொள்ளவில்லை. இருப்பினும் மூன்று ஒருநாள் பன்னாட்டுத் துடுப்பாட்டப் போட்டிகளில் கலந்து கொண்டுள்ளார். 1998 ல், ஒருநாள் பன்னாட்டுத் துடுப்பாட்டப் போட்டிகளில் பங்குகொண்டார்.
# பீஸ் சர்கார்


**பீஸ் சர்கார்** (*Beas Sarkar*, பிறப்பு: திசம்பர் 23 1979 ), முன்னாள் இந்தியா பெண்கள் தேசிய அணியின் அங்கத்தினர். இவர் எந்தவொரு தேர்வுத் துடுப்பாட்டப் போட்டியிலும் கலந்து கொள்ளவில்லை. இருப்பினும் ஒரு ஒருநாள் பன்னாட்டுத் துடுப்பாட்டப் போட்டியில் கலந்து கொண்டுள்ளார். 2003ல், ஒருநாள் பன்னாட்டுத் துடுப்பாட்டப் போட்டியில் பங்குகொண்டார்.
# தும்கூர்


**தும்கூர்**(கன்னடம்: ತುಮಕೂರು, தமிழ்: தும்பை ஊர் ஆங்கிலம்: *Tumakuru* ), என்பது ஒரு நகராகும். தும்கூர் இந்தியாவில் உள்ள கர்நாடகம் மாநிலம் தும்கூர் மாவட்டத்தில் உள்ள ஒரு நகராட்சியாகும். தேசிய நெடுஞ்சாலை 206 தும்கூரை ஹோனாவாருடன் இணைக்கிறது. மேலும் தேசிய நெடுஞ்சாலை 4 தும்கூர் வழியாக செல்கிறது. கன்னட மொழியில் தும்கூர் என்பது தமிழில் தும்பை ஊர் என அறியப்படுகின்றது. அதாவது இருமொழியிலும் தும்பைப் பூக்கள் நிறைந்த ஊர் என்ற பொருளைத் தருகின்றது.
# திருஸ் காமினி


**திருஸ் காமினி** (*Thirush Kamini*, பிறப்பு: சூன் 30 1990), இந்தியா பெண்கள் தேசிய அணியின் அங்கத்தினர். இவர் எந்தவொரு தேர்வுத் துடுப்பாட்டப் போட்டியிலும் கலந்து கொள்ளவில்லை. இருப்பினும் 21 ஒருநாள் பன்னாட்டுத் துடுப்பாட்டப் போட்டிகளி லும், ஒரு இருபது20 துடுப்பாட்டப் போட்டியிலும் கலந்து கொண்டுள்ளார். 2006 - 2010 ஆண்டுகளில், ஒருநாள் பன்னாட்டுத் துடுப்பாட்டப் போட்டிகளிலும் பங்குகொண்டார்.
# பூனம் ரவுட்



**பூனம் ரவுட்** (*Poonam Raut*, பிறப்பு: அக்டோபர் 14 1989), இந்தியா பெண்கள் தேசிய அணியின் அங்கத்தினர். இவர் எந்தவொரு தேர்வுத் துடுப்பாட்டப் போட்டியிலும் கலந்து கொள்ளவில்லை. இருப்பினும் நான்கு ஒருநாள் பன்னாட்டுத் துடுப்பாட்டப் போட்டிகளி லும், நான்கு இருபது20 துடுப்பாட்டப் போட்டிகளிலும் கலந்து கொண்டுள்ளார். 2008/09-2011 பருவ ஆண்டுகளில், ஒருநாள் பன்னாட்டுத் துடுப்பாட்டப் போட்டிகளிலும் பங்குகொண்டார்.